Áskorun sem ekki verður vikist undan og ástand sem jaðrar við sturlun eru orð sem yfirlæknir á bráðamóttöku og framkvæmdastjóri meðferðarsviðs LSH nota um stöðuna á Landspítalanum. Tæplega hundrað manns eru á sjúkrahúsinu sem ættu að hafa annan dvalarstað.
Tæplega hundrað manns liggja á Landspítala sem ættu að hafa annan dvalarstað að sögn framkvæmdastjóra meðferðarsviðs LSH. Tæpur þriðjungur þess hóps liggur á bráðalegudeildum. Bregðast þurfi við þegar í stað.
Runólfur Pálsson framkvæmdastjóri meðferðarsviðs LSH segir að lengi hafi verið reynt að leita leiða til að leysa vandann en án árangurs. Ástandið hafi einungis batnað tímabundið þegar ný hjúkrunarheimili hafi verið tekin í notkun.
Svo fer alltaf í sama farið. Það er búið að vinna mikla vinnu innan spítalans í að efla verkferla til að miða að betri nýtingu legurýma. En eftir stendur alltaf sami vandinn að miðað við þær aðstæður sem eru hverju sinni þá skortir fjölmörg legurými á spítalanum. Og það er ekki hægt að una við þetta lengur. Það verður að finna einhverjar leiðir til að losa um þetta ástand því að það er hvorki boðlegt fyrir sjúklinga né starfsfólk
Hjalti Már Björnsson yfirlæknir á bráðamóttöku líkir ástandinu við sturlun.
Ástandið í heilbrigðiskerfinu er farið að jaðra við hreina sturlun. Starfsfólk Landspítalans er orðið dauðþreytt á því að geta ekki veitt skjólstæðingum sínum ásættanlega þjónustu
Runólfur Pálsson segir ekki unnt að bíða með aðgerðir.
Þetta er bara gríðarleg áskorun sem verður ekki vikist undan . Það er enginn tími til stefnu því ástandið hefur verið þannig síðustu daga er þannig að það er ekki hægt að una við þetta